Daiva Čičinskienė

Daiva Bernodeta Čičinskienė (g. 1937 m. vasario 8 d., Kretingoje) – Lietuvos liaudiškos muzikos puoselėtoja, liaudies meno kolektyvų organizatorė, kanklininkė-atlikėja, pedagogė, folkloristė, etninės kultūros  propaguotoja.

Biografija 

Daiva Bernodeta Čičinskienė (mergautinė pavardė – Kubiliūtė) gimė Kretingoje, bet jos vaikystė prabėgo Palangoje ir Kuliuose (Plungės rajone), kur 1952 m. baigė septynmetę mokyklą ir pradėjo mokytis Klaipėdos muzikos mokykloje kanklių klasėje, o 1956 m. įstojo į Lietuvos valstybinę konservatoriją (dabar – Lietuvos muzikos ir teatro akademija), kanklių klasę pas prof. Praną Stepulį. Dar studijų laikotarpiu buvo pakviesta į Vilniaus universiteto dainų ir šokių ansamblį, kurio orkestre nuo 1957 m. grojo ir tuo pat metu vadovavo iki pat 1996 m. 

1969 m. įkūrė ir iki pastarojo laiko vadovauja Vilniaus mokytojų namų liaudiškos muzikos ansambliui „Kankleliai”. Per daugiau kaip 50 šio kolektyvo gyvavimo metų, parengė virš dvidešimties koncertinių programų, skirtų svarbiems Lietuvos įvykiams bei reikšmingų krašto asmenybių sukaktims paminėti.

Darbinė veikla 

Daiva Čičinskienė 1957–1996 m. buvo Vilniaus universiteto dainų ir šokių liaudies ansamblio orkestro vadovė. 1969 m. įkūrė ir iki šiol vadovauja Vilniaus mokytojų namų liaudiškos muzikos ansambliui „Kankleliai“.
1962–1965 m. ji buvo M. K. Čiurlionio meno mokyklos dėstytoja, 1998-2010 m. vadovavo Vilniaus Mokytojų namų vaikų šokių ansamblių „Boružėlė“ ir „Ūliukai“ kanklių grupėms, 2001-2018 m. vadovavo specialiųjų socialinės globos namų „Tremtinių namai“ dainos mylėtojų klubui.

Nuo 1995 m. Daiva Čičinskienė gieda ir kankliuoja Vilniaus Arkikatedros liaudiškų giesmių ansamblyje, 1988–1992 m. Kelmėje, 1993–1996, 1999 m. Vilniuje buvo kankliavimo autentiškomis kanklėmis kursų dėstytoja, nuo 1995 m. dalyvauja etnografinėse (liaudies instrumentinės muzikos) ekspedicijose.

Daiva Čičinskienė buvo vyriausiąja dirigente liaudies ansamblių šventėje Vilniuje (1972) ir Studentų šventėje Klaipėdoje (1977), 1993, 1994 ir 1999 m. buvo kankliavimo dėstytoja lietuvių šeštadieninėse mokyklose Kanadoje bei nuo 1997 m. organizavo ir mokė vasaros kankliavimo mokyklėlėje „Po obelim“ Kuliuose – iš šios mokyklos išaugo vaikų kanklių ansamblis.

Kūrybinė veikla 

Daiva Bernodeta Čičinskienė kaip kanklininkė, vadovė ir dirigentė turėjo daugiau nei 2000 koncertų šalyje ir pasaulyje. Kankliavo ir giedojo piligriminėse kelionėse į Šventąją žemę, Egiptą, Graikiją, Turkiją, Italiją, Švediją, Norvegiją, Ispaniją, Jungtinę Karalystę, Maltą (1999–2002, 2004, 2005, 2011, 2012, 2013). Aranžavo ir instrumentavo virš 150 kūrinių Vilniaus universiteto dainų ir šokių ansambliui ir Liaudiškos muzikos ansambliui „Kankleliai“. Surengė 6 liaudies dainų populiarinimo TV laidas „Vakarėlio ilgai laukus“ (1983–1984). Kartu su Arkikatedros giedotojais įrašė kompaktinę plokštelę „Sveika, žvaigžde ankstyboji“ ir Kalėdinių giesmių garsajuostę. Sudarė ir išleido lietuvių liaudies dainų rinkinius „Augo liepelė“ (1981) , „Dainuok, sesele“ (1985) , „Tu berželi, žaliasai“ (1991) , „Giedu dainelę“ (2002) .

Su "Kankleliais" išleido kompaktines plokšteles:  „Giedu dainelę“ (2004),  „Ant tėvelio dvaro“ (2010), „Dėkui gi, dėkui“ (2012), „Lydėk mūs žingsnį“, „Oi, dainos dainelės“, „Lydėk mūs žingsnį“, „Sudiev Tėvyne mylimoji“ (2018), „Už jūrės, už marės“ (2019). 

Su Vilniaus mokytojų namų liaudiškos muzikos ansambliu „Kankleliai“ parengė programas, skirtas iškilių asmenybių (A. Vienažindžio, Jono Basanavičiaus, Maironio, Simono Daukanto, Vinco Kudirkos, Vydūno ir kt.) metinėms, žymiems įvykiams paminėti (Suomių epo „Kalevala“, pirmųjų masinių trėmimų, Žemaičių krikšto 600-sioms metinėms, tarmių metams, regionų metams ir kt.), kurios aktyviai įsilieja į bendrą Lietuvos kultūrinį gyvenimą. Su "Kanklelių" kolektyvu parengė giesmių ciklus „Žemaičių Kalvarijos kalnai“; šv. Marijos giesmės; šv. Mišių giesmės; Velykinės giesmės, Advento ir Gavėnios giesmės.

Kūrybos ir veiklos įvertinimas 

Daiva Čičinskienė per savo veiklos metus gavo ne vieną svarbų kūrybos ir veiklos įvertinimą. 1959 m. VII Pasauliniame jaunimo ir studentų festivalyje kartu su ansambliu (sekstetu) iškovotas aukso medalis . Kartu su Vilniaus universiteto ansambliu ir Vilniaus mokytojų namų liaudiškos muzikos ansambliu „Kankleliai“ iškovotos pirmos vietos respublikiniuose ir tarptautiniuose konkursuose. D. Čičinskienė 1975 m. pripažinta nusipelniusia kultūros-švietimo darbuotoja, o 1994 m. - J. Švedo premijos laureatė. 2002 m. Daivai įteiktas Lietuvos Respublikos kultūros ministerijos Padėkos raštas už folkloro festivalio „Skamba skamba kankliai“ kūrimą, organizavimą, etninės kultūros skleidimą ir puoselėjimą festivalio 30-mečio proga, o 2008 m. „Aukso paukštės“ apdovanojimas įteiktas ansambliui „Kankleliai“ . 2012 m. D. Čičinskienei įteiktas ordino „Už nuopelnus Lietuvai“ medalis , bei 2017 m. - Kultūros ministerijos garbės ženklas „Nešk savo šviesą ir tikėk“.

Šaltiniai

Nuorodos 
 Vilniaus mokytojų namuose – liaudiškos muzikos puoselėjimo šventė 
 „Tėviškės žiburiai“ (1993) 
 Daiva Kubiliūtė-Čičinskienė apdovanota „Nešk savo šviesą ir tikėk“ garbės ženklu 
 Festivalis „Skamba skamba kankliai“. Istorija 
 „Dainuojančios kanklės“ (2017) – filmas, skirtas Daivos Čičinskienės kūrybinės veiklos 60-mečiui. Rež. Linas Augutis 

Daiva, Čičinskienė